Okresná prokuratúra Košice-okolie 
Štúrova 7, 041 47 Košice 	

Sp. zn. : 2 Pv 541/12/8806	Košice, 14.5.2013
EEČ : 2-65-145-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
	v dobe od 01. 06. 2011 do 31. 07. 2012 zanedbával svoju vyživovaciu povinnosť voči mal. XXXXX, nar. 08. 12. 2003, ktorý bol zverený do výchovy matky XXXXX, rozsudkom Okresného súdu v Kežmarku sp. zn. 3C 100/06 zo dňa 08. 02. 2007, ktorý bol zmenený rozsudkom Okresného súdu v Kežmarku č. k. 5P/316/2008 dňa 01. 10. 2009 a nadobudol právoplatnosť dňa 25. 11. 2009, kde mu bolo ustanovené prispievať výživné na mal. XXXXX sumou 100 € mesačne, vždy do 20-teho dňa v mesiaci vopred k rukám matky počnúc dňom 09. 09. 2009, kde v období 2 mesiacov od 01. 06. 2011 do 31. 07. 2011 vznikol dlh na výživnom vo výške 200 €, v období 1 mesiaca od 01. 04. 2012 do 30. 04. 2012 vznikol dlh na výživnom vo výške 100 € a v období 1 mesiaca od 01. 07. 2012 do 31. 07. 2012 vznikol dlh na výživnom vo výške 100 €, čím mu takto za celé obdobie od 01. 06. 2011 do 31. 07. 2012 vznikol dlh na výživnom 400 €,

lebo zanikla trestnosť činu

Odôvodnenie:

	Uznesením povereného príslušníka Obvodného oddelenia PZ Kysak, sp. zn. ORP-801/KY-KS-2012 zo dňa 07. 08. 2012 bolo vznesené obvinenie XXXXX pre prečin zanedbania povinnej výživy podľa § 207 ods. 1 Trestného zákona na tom skutkovom základe, ako je uvedené vo výrokovej časti tohto uznesenia.

	V priebehu konania bol vypočutý obvinený XXXXX, ktorý dňa 19. 04. 2013 pri výsluchu uviedol, že uhradil celé dlžné výživné.

	Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu.

	Podľa § 86 písm. a/ Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Vzhľadom na vyššie uvedené skutočnosti bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Alexander Chomča
prokurátor